### NN 122/2024 (21.10.2024.), Presuda Visokog upravnog suda Republike Hrvatske poslovni broj: Usoz-126/2024-6 od 23. rujna 2024.

VISOKI UPRAVNI SUD REPUBLIKE HRVATSKE

2048

PRESUDA

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Blanše Turić, Snježane Horvat-Paliska i Ljiljane Karlovčan-Đurović, članica vijeća, uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta pokrenutog na zahtjev M. J., OIB …, S1., P. J., OIB …, S1., P. J.-M., OIB …, H., i N. J., OIB …, H., koje zastupa opunomoćenica D. T. K., odvjetnica iz S2., Vrlička 41, na sjednici vijeća održanoj 23. rujna 2024.

presudio je

Ukida se Odluka o nerazvrstanim cestama na području Općine Hrvace, klasa: 021-01/18-01/34, urbroj: 2175/03-01-18-01 od 14. studenoga 2018. (»Službeni glasnik Općine Hrvace«, 9/18.).

Obrazloženje

1. M. J. iz S1., P. J. iz S1., P. J.-M. iz H. i N. J. iz H. podnijeli su zahtjev za ocjenu zakonitosti dviju odluka Općine H.

2. Budući da se jednim podneskom osporavaju dva akta, Sud je razdvojio predmete te se o zakonitosti svakog osporenog akta odlučuje u zasebnom postupku.

3. Predmet ovog upravnog spora ocjena je zakonitosti Odluke o nerazvrstanim cestama na području Općine Hrvace, klasa: 021-01/18-01/34, urbroj: 2175/03-01-18-01 od 14. studenoga 2018. (»Službeni glasnik Općine Hrvace«, 9/18.; u daljnjem tekstu: Odluka).

4. Podnositelji u bitnom ističu da su nasljeđivanjem stekli dio kč. br. 4367/2 KO H. te da tu nekretninu koriste, prema njezinoj namjeni neprekidno, zajedno sa svojim prednicima, preko 200 godina. Unatoč tome, Općina H. je bez njihovog sudjelovanja i bez valjane pravne osnove 13. lipnja 2016. donijela Odluku o podnošenju prijedloga za upis nove nerazvrstane ceste u katastarski operat i zemljišne knjige, klasa: 021-01/16-01/13, urbroj: 2175/03-01-16-1, kojom je podnositeljima bespravno oduzeta njihova nekretnina u površini od 212 m², a u vezi s čim se vodi parnični postupak pred nadležnim sudom. 14. studenoga 2018. Općina Hrvace donijela je Odluku o nerazvrstanim cestama na području Općine Hrvace, kojom je obuhvaćena i predmetna nekretnina. Navedenu Odluku smatraju nezakonitom s obzirom na to da je donesena na temelju članka 109. Zakona o cestama (»Narodne novine«, 84/11., 18./13., 22/13., 54/13., 148/13. i 92/14.; u daljnjem tekstu: ZoC) koja odredba se odnosi na zaštitu nerazvrstanih cesta i nije valjana osnova za donošenje ovdje osporavane Odluke.

5. Donositelj osporene Odluke nije dostavio Sudu očitovanje o zahtjevu, već je očitovanje dostavio općinski načelnik Općine H. po opunomoćeniku, odvjetniku I. Z. U očitovanju se Općina H. u cijelosti protivi svim prigovorima i prijedlozima podnositelja zahtjeva i predlaže odbacivanje zahtjeva, a podredno odbijanje. Prigovore iznesene u zahtjevu Općina smatra paušalnima, neodređenima, nejasnima i pravno neutemeljenima. Obrazlažući navedeno, u očitovanju se ističe da je predmetna čestica u naravi asfaltirana cesta dostupna svima, koja se kao takva koristi neprekidno više desetljeća. Cestu je asfaltirala Općina H. te se asfaltiranju i korištenju predmetne nekretnine kao ceste nikada nitko nije protivio. Predmetna je čestica, po svojoj uporabi i pravnom statusu nerazvrstana cesta, koja je to postala ex lege. Napominje se da su gotovo sve jedinice lokalne samouprave u Republici Hrvatskoj donijele odluke o nerazvrstanim cestama kao što je osporena Odluka.

6. Odluka o podnošenju prijedloga za upis nove nerazvrstvane ceste u kastastarski operat i zemljišne knjige od 13. lipnja 2016. samo potvrđuje sve naprijed navedeno. U očitovanju se ističe da predmet ovog postupka nije provedba pobijane Odluke u zemljišnoj knjizi, već ocjena njene zakonitosti. S obzirom na to da predmetna čestica predstavlja nerazvrstanu cestu, to je zahtjev podnositelja kojim pobijaju ovu Odluku pravno neutemeljen. Naposljetku se u očitovanju navodi da je predmetni zahtjev podnesen izvan zakonskog roka za njegovo podnošenje.

7. Zahtjev je osnovan.

8. Osporenu Odluku donijelo je Općinsko vijeće Općine Hrvace 14. studenoga 2018. na temelju članka 109. ZoC-a, članka 35. Zakona o lokalnoj i područnoj (regionalnoj) samoupravi (»Narodne novine«, 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, i 123/17.; u daljnjem tekstu: ZoLP(R)S) te članka 31. Statuta Općine Hrvace (»Službeni glasnik Općine Hrvace«, 1/18), sukladno člancima 21, 22 i 23. Zakona o komunalnom gospodarstvu (»Narodne novine«, 68/18.; u daljnjem tekstu: ZKG).

9. Članak 109. ZoC-a uređuje zaštitu nerazvrstanih cesta, članak 35. ZoLP(R)S-a propisuje ovlasti predstavničkog tijela jedinice lokalne, odnosno područne (regionalne) samouprave, a članak 31. Statuta Općine Hrvace propisuje ovlasti Općinskog vijeća. Članci 21, 22 i 23. ZKG-a definiraju i nabrajaju komunalne djelatnosti kojima se osigurava održavanje komunalne infrastrukture te, među ostalim, određuju sadržaj pojma »održavanje nerazvrstanih cesta«.

10. Nijedna od navedenih zakonskih odredaba ne ovlašćuje jedinicu lokalne samouprave na donošenje odluke kao što je osporena Odluka, a odredba Statuta Općine Hrvace na temelju koje je donesena Odluka, samostalno, bez mjerodavnog materijalnog prava, ne može biti osnova za donošenje općeg akta.

11. Polazeći od utvrđenja da navedene odredbe ZoC-a, ZoLP(R)S-a, ZKG-a i Statuta Općine Hrvace na temelju kojih je donesena osporena Odluka, nisu valjana osnova za donošenje odluke kao što je osporena Odluka, Sud ocjenjuje osporenu Odluku nezakonitom.

12. Stoga je, na temelju članka 162. stavka 3. u vezi s člankom 169. stavkom 1. Zakona o upravnim sporovima (»Narodne novine«, 36/24.), odlučeno kao u izreci.

Poslovni broj: Usoz-126/2024-6

Zagreb, 23. rujna 2024.

Predsjednica vijeća
 dr. sc. Sanja Otočan, v. r.